Pokušaj vojnog puča u Turskoj 2016.
<s>Pokušaj državnog udara u Turskoj desio se 15. i 16. jula 2016. godine.</s><s>Državni udar je pokušao da izvede pobunjeni deo turske vojske koji je bio protiv režima turskog predsednika Redžepa Tajipa Erdogana.</s><s>U sukobima između pučista i snaga lojalnih Erdoganovom režimu poginulo je oko 290 ljudi, a više od 1.400 je ranjeno.</s><s>Uhapšeno je oko 6.000 ljudi, a smenjena su 34 turska oficira.</s>

<s>Pokušaj državnog udara 
15. jula 2016. oko 22.30 po lokalnom vremenu, vojska Turske saopštila da je srušila Redžepa Tajipa Erdogana i preuzela kontrolu nad zemljom.</s><s>Vojska je saopštila da je vladavina prava glavni prioritet.</s><s>Turska državna televizija TRT je navodno prekinula emitovanje.</s><s>Turska vojska izdala je saopštenje u kojem je rečeno da je preuzeta vlast u zemlji i da poštovanje zakona mora ostati prioritet, javio je Rojters.</s>

<s>Oko 22.40 svi letovi sa aerodroma Ataturk u Istanbulu otkazani su nakon najnovijih događaja u Turskoj, preneo je Rojters citirajući pilota na aerodromu.</s><s>Oko 22.45 Si-En-En Terk javio je da je Turski predsednik Redžep Tajip Erdogan bezbedan.</s><s>Ova TV stanica navela je da su u glavnom sedištu turske vojske uzeti taoci.</s><s>Oko 22.55 turska državna agencija Anadolija javila je da pučisti u generalštabu kao taoca drže komandanta turske vojske.</s><s>Na snimcima iz Ankare koje su preneli mediji, videlo se kako vojni helikopter „kobra” puca na ciljeve na zemlji.</s><s>Turski mediji javili su o sukobima vojske i policije na nekoliko mesta u Turskoj.</s><s>U zemlji je u ovom periodu vladala opšta konfuzija, građani su bili u strahu.</s><s>Oko 23.30 vojska je, preko državne televizije TRT, objavila je da zemljom upravlja „Mirovni savet” koji će obezbediti sigurnost građana.</s><s>Navodi se i da je Erdoganova vlast „podrla temelje demokratije i sekularne države”.</s><s>Širom zemlje je bio uveden policijski čas.</s>

<s>Redžep Tajip Erdogan, koji se u toku puča nije nalazio u prestonici, oglasio se preko Skajpa u razgovoru sa jednom novinarkom i pozvao narod da izađe na ulice, preneo je Si-En-En.</s><s>Rekao je da se vraća u Ankaru.</s><s>„Pašće pre ili kasnije”, rekao je o vojnicima koji su preuzeli vlast.</s>

<s>Oko 23.40 vojska je umarširala i rasporedila se na glavnom istanbulskom trgu Taksim.</s><s>Oko 23.50 je odjeknula snažna eksplozija u Ankari.</s><s>En-Bi-Si je javio, pozivajući se na neimenovanog zvaničnika Stejt departmenta, da Erdogan traži azil u Nemačkoj.</s><s>U 23.55 turski vojnici su upali u prostorije turske državne televizije TRT u Ankari koja je prekinula emitovanje programa.</s><s>Britiš ervejz i Lufthanza su odlučili te večeri za preusmeravanje letova koju su krenuli ka turskim gradovima.</s>

<s>U 00.30 vojni helikopteri su otvorili vatru na obaveštajnu agenciju u Ankari.</s><s>Posle ponoći, hiljade ljudi izašlo je na ulice turskih gradova nakon poziva Redžepa Tajipa Erdogana i lokalnih verskih lidera, koji su proteste nazvali „obavezom svakog vernika”.</s><s>Turski mediji su preneli da su duboke podele u turskoj vojci.</s>

<s>U 00.50 turska novinska agencija Anadolija javila je da su u Istanbulu uhapšeni pukovnik i trojica vojnika koji su učestvovali u pokušaju vojnog udara.</s><s>Iz Istanbula i Ankare dolaze potpuno oprečne informacije o tome ko kontroliše situaciju.</s><s>Turski mediji su preneli da su političke partije, uključujući opoziciju i političke predstavnike Kurda, podigle glas protiv vojnog udara.</s>

<s>Oko 01.00 turski lovci F-16 oborili su helikopter u kojem su se nalazile vođe vojnog udara.</s><s>Agencija Anadolija javila je da je 17 policajaca ubijeno u napadu vojnih helikoptera na sedište specijalnih snaga.</s>

<s>U 01.44 mediji su preneli da turska policija hapsi vojnike koji su učestvovali u pokušaju vojnog udara.</s><s>Erdoganove pristalice su ušle u državnu televiziju.</s><s>Erdogan je najavio da će se uskoro pridružiti pristalicama u Istanbulu ili Ankari.</s>

<s>Čula se eksplozija u okolini zrade parlamenta u Ankari.</s><s>Iznad turske prestonice su leteli avioni i helikopteri.</s><s>Haosu je dodatno doprineo premijer Binali Jildirim, koji je rekao da će „sve letelice koje lete iznad Ankare biti oborene”.</s><s>Si-En-En Terk je javio da su u parlamentu odjeknule tri eksplozije.</s>

<s>Oko 02.00 agencija Anadolija je prenela da se na čelu pobune u Turskoj nalazi pravni savetnik generalštaba Muharem Kloše.</s><s>Oko 02.00 Turska radio-televizija TRT ponovo emituje program.</s><s>Voditeljka koja je pročitala proglas lidera vojnog udara tvrdila je da je bila prisiljena da to učini.</s><s>Vojnici koji su se zatekli u zgradi TRT-a bili su pohapšeni.</s>

<s>Oko 02.30 turski predsednik Redžep Tajip Erdogan je stigao u Istanbul.</s><s>U isto vreme grupe vojnika su upale u redakcije Si-En-En Terka i dnevnika Hurijet.</s><s>Masa pristalica je dočekala Erdogana ispred istanbulskog aerodroma.</s><s>„Tursku vode ljudi izabrani voljom 45 miliona ljudi.</s><s>Mi umemo da stojimo ispred tenkova”, rekao je Erdogan a prenela agencija Anadolija.</s><s>„Organizatori [puča] će platiti visoku cenu”, dodao je Erdogan, optužujući Gulena da stoji iza pobune.</s><s>Ukupno sedam eksplozija je odjeknulo u zgradi parlamenta u Ankari.</s><s>Ubijene su dve a ranjeno 15 osoba.</s>

<s>Oko 03.00 turska vlada je saopštila da u potpunosti kontroliše Ankaru.</s><s>Oko 04.00 mediji su preneli da su u toku hapšenja pučista.</s><s>Erdogan je najavio „čistku” u vojsci.</s><s>Vojni avioni su bili upućeni da unište helikoptere koji su dejstvovali u Ankari i Istanbulu.</s><s>Jedan avion kojim su upravljali pobunjenici je bombardovao predsedničku palatu u Ankari.</s>

<s>Turski zvaničnici su saopštili da je najmanje 60 ljudi poginulo tokom pokušaja vojnog udara.</s><s>Prema podacima turske vlade, uhapšene su ukupno 754 osobe zbog vojnog udara.</s><s>Oko 07.00 turski zvaničnici su saopštili da je 29 pukovnika i pet generala smenjeno sa svojih položaja.</s>

<s>Oko 07.30 šef turske policije je rekao da je u sukobima u sedištu vojne policije ubijeno 16 pobunjenika.</s><s>Načelnik generalštaba je spasen, nakon što je držan kao talac.</s>

<s>Turska ambasada u Srbiji je saopštila oko 07.00 da je situacija u Turskoj, gde je pokušan državni udar, sada pod kontrolom predsednika i vlade.</s>

<s>Turski mediji su u toku noći javili da je utvrđeno ko su vođe vojnog puča u Turskoj.</s><s>Na čelu pobunjenika je bio bivši pravni savetnik Generalštaba Oružanih snaga Turske, pukovnik Muharem Koše koji je te noći momentalno smenjen, tvrdi turska novinska agencija Anadolija.</s><s>Među vođama puča su bili još jedan pukovnik, jedan potpukovnik i jedan major.</s><s>Agencija Anadolija kaže da su neki od njih već uhapšeni.</s>

<s>Reakcije</s>

<s>Domaće reakcije</s>

<s>Turski ministar za EU Omer Čelik je zatražio od vojnika da ne slušaju naredbe frakcije koja pokušava da sprovede vojni udar u zemlji.</s><s>„Nećemo predati ovu demokratiju do zadnjeg daha”, poručio je Čelik.</s><s>Turski premijer Binali Jildirim je osudio pokušaj državnog udara koji je nazvao „ilegalnim pokušajem” elemenata u vojsci.</s><s>On je dodao da je grupa unutar turske vojske pokušala da zbaci vladu a snage bezbednosti su pozvane da učine sve što je neophodno.</s><s>„Neki ljudi su ilegalno preduzeli akcije unutar lanca komande”, kazao je turski premijer.</s><s>„Vlada koju je izabrao narod ostaje na vlasti.</s><s>Ova vlada će otići samo kada narod bude to rekao”, kazao je Jildirim za NTV.</s><s>On je dodao da će platiti najvišu cenu oni koji su odgovorni za to.</s><s>U kasnijem obraćanju, turski premijer Jildirim je izjavio da će „posle pokušaja državnog udara Turska razmotriti i ponovo uvođenje smrtne kazne”.</s><s>Jildirim je istakao da smrtna kazna nije dozvoljena po ustavu, ali da je moguće izvršiti zakonske promene kako bi se ova kazna ozvaničila.</s><s>On je zahvalio i svim građanima koji su sa zastavama u rukama izašli na ulice u velikom broju i doprineli zaustavljanju puča.</s><s>Narod nikada neće zaboraviti one koji su položili svoje živote sprečavajući vojni udar, dodao je Jildirim.</s><s>Istakao je i da su pučisti gori od „kurdske terorističke organizacije”.</s><s>On je rekao da su se turski narod i policija hrabro borili i da će sada pučisti biti izvedeni pred sud.</s><s>„Nacija nikada neće zaboraviti ko je pokušao da izvrši izdaju”, rekao je on.</s><s>Predsednik Turske Redžep Tajip Erdogan, u televizijskom obraćanju posle sletanja na istanbulski aerodrom Ataturk, rekao je da je pobunu izvela „manjina” u vojsci i da su neki u vojsci primali naređenja islamskog sveštenika Fetulaha Gulena koji je u Sjedinjenim Američkim Državama.</s><s>„Izdajnici će platiti visoku cenu”, rekao je on.</s><s>Erdogan je rekao da će biti „iskorenjeni” oni koji su pucali iz vazduha.</s><s>Turski predsednik je rekao da je milion ljudi izašlo na ulice na protest zbog pokušaja državnog udara.</s><s>Erdogan je rekao da su pučisti oteli njegovog generalnog sekretara, kao i da ne zna šta je s načelnikom generalštaba.</s><s>„Turska ima demokratski izabranu vladu i predsednika.</s><s>Mi smo nadležni i nastavljaćemo da do kraja sprovodimo naša ovlašćenja.</s><s>Nećemo prepustiti našu zemlju napadačima.</s><s>Dobro će se ovo završiti”, rekao je Erdogan.</s><s>U svom kasnijem obraćanju narodu, Erdogan je ponovio optužbe protiv imama Fetulaha Gulena za organizovanje puča.</s><s>Zatražio je od američkih vlasti i njegovo izručenje Turskoj.</s><s>Gulen, koji godinama živi u samonametnutom egzilu u SAD, odbacio je optužbe da je učestvovao u pripremanju ovog vojnog udara.</s>

<s>Međunarodne reakcije 
 Generalni sekretar Ujedinjenih nacija Ban Ki Mun apelovao je na mir u Turskoj, saopštio je njegov portparol, navodeći da UN nastoji da rasvetli situaciju u toj zemlji.</s><s>Američki državni sekretar Džon Keri izjavio je da se nada „miru, stabilnosti i jedinstvu” u Turskoj gde je vojska saopštila da je preuzela vlast.</s><s>Američka ambasada u Ankari pozvala je svoje državljane da ne izlaze na ulicu.</s><s>Američki predsednik Barak Obama je u telefonskom razgovoru sa Džonom Kerijem razmotrio razvoj događaja u Turskoj.</s><s>Složili su se da sve strane treba da podrže demokratski izabranu vladu, pokažu uzdržanost i izbegnu nasilje i krvoproliće, saopštila je Bela kuća.</s><s>„Stejt department će nastaviti da se fokusira na bezbednost američkih građana u Turskoj”, navodi se u saopštenju.</s><s>Iz Pentagona je saopšteno da dešavanja u Turskoj ne utiču na aktivnosti protiv Islamske Države u Siriji a koje se sprovode iz turske VB Indžirik.</s><s>„Vazdušne operacije protiv ID se nastavljaju”, saopšteno je iz Pentagona.</s><s>Belgijski premijer Šarl Mišel izjavio je da belgijske vlasti detaljno prate šta se dešava u Turskoj i preporučio je svojim državljanima u toj zemlji da ne izlaze iz svojih kuća jer je situacija konfuzna.</s><s>Visoka predstavnica Evropske unije za spoljnu politiku Federika Mogerini rekla je da je u kontaktu sa delegacijom EU u Ankari i pozvala na očuvanje mira u Turskoj.</s><s>Mogerinijeva je pozvala na uzdržanost i poštovanje demokratskih institucija, prenosi Rojters.</s><s>Britanski ministar spoljnih poslova Boris Džonson rekao je da je „vrlo zabrinut” zbog događaja u Turskoj i da britanska ambasada pomno prati razvoj situacije.</s><s>Rusija je veoma zabrinuta zbog situacije u Turskoj, a predsednik Vladimir Putin informisan je o dešavanjima u toj zemlji, rekao je portparol ruskog predsednika Dmitrij Peskov.</s><s>Portparol nemačke kancelarke Angele Merkel napisao je na Tviteru da se demokratski poredak u Turskoj mora poštovati i sve mora biti učinjeno da se zaštite životi.</s><s>Generalni sekretar NATO-a Jens Stoltenberg pozvao je na puno poštovanje demokratskih institucija i turskog ustava.</s><s>„Ja sam upravo razgovarao sa turskim ministrom spoljnih poslova Mevlutom Čavušogluom”, rekao je on i dodao da pomno prati događaje u Turskoj.</s><s>On je izrazio podršku predsedniku Erdoganu i njegovoj vladi i pozvao na uzdržanost i mir.</s>

<s>Žrtve 
Turski general Umit Dundar izjavio je 16. jula 2016. godine da je više od 190 ljudi poginulo u nasilju koje je izbilo u pokušaju državnog udara u Turskoj, među kojima je 41 policajac, dva vojnika, 47 civila i 104 „zaverenika”.</s><s>Turski premijer Binali Jildirim izjavio je da je 161 osoba ubijena, a više od 1.400 ljudi ranjeno u pokušaju vojnog udara.</s>

<s>Napomene</s>

<s>Reference</s>

<s>Spoljašnje veze</s>

<s>„Neuspeo vojni udar u Turskoj.</s><s>Erdogan: Izdajnici će platiti visoku cenu” (RTS, 16. jul 2016)
 „Puč u Turskoj: 60 mrtvih, između 330 i 800 uhapšenih” (B92, 16. jul 2016)
 „Propao vojni puč: Turski ministar optužuje Ameriku za puč; Erdogan Obami: Ako smo saveznici daj Gulena” (Večernje novosti, 16. jul 2016)
 „Svetski lideri zabrinuti stanjem u Turskoj, Sirijci slave” (RTS, 16. jul 2016)
 „Reagovanja na pokušaj puča u Turskoj” (RTS, 16. jul 2016)</s>

<s>Najnovije vesti — Bi-Bi-Si njuz 
 Najnovije vesti — Dejli telegraf 
 Najnovije vesti — Si-En-En 
 Najnovije vesti — Al Džazira 
 Najnovije vesti — Vol strit žurnal 
 Najnovije vesti — Njujork tajms</s>

<s>Turska #2016
Historija Turske
2016</s>

